Karkotuspäätöksen saanut 15-vuotiaan Tuulin murhaaja ja 13-vuotiaan tytön raiskaaja vapautuu 1. syyskuuta. Suurin ongelma poliisin mukaan on se, ottaako Somalia miehen vastaan.

1. syyskuuta astelee elinkautisesta vankeudesta vapauteen Abdiqadir Osman Hussein, 41, joka murhasi 15-vuotiaan Tuulin Tampereella 1995. Kaksi vuotta aikaisemmin mies oli raiskannut 13-vuotiaan tytön Tampereella.

Elinkautisen vankeustuomion aikana mies syyllistyi vain muutaman tunnin vankilomalla pienen lapsen törkeään seksuaaliseen hyväksikäyttöön.

Ulkomaalaisvirasto (nyk. Maahanmuuttovirasto) antoi miehestä karkotuspäätöksen jo vuonna 2001. Se on yhä voimassa. Miestä pidettiin päätöksessä vaarallisena.

Saadaanko mies karkotettua Somaliaan?– Miehen karkottaminen on poliisin tähtäimessä. Siitä lähdemme, että hänet tullaan poistamaan. Asia ei ole kuitenkaan yksinkertainen eikä mitään ei ole vielä kirkossa kuulutettu. Asia etenee askel askeleelta. Paljon on vielä liikkuvia osia. Miten ja milloin poistaminen tapahtuu, se on vielä auki, komisario Liisa Lintuluoto kommentoi Helsingin poliisilaitokselta.

Mies on kertonut syntyneensä Mogadishussa, Somaliassa. Maahanmuuttovirasto on muuttanut linjauksiaan Somaliasta turvapaikkapäätösten suhteen ja katsoo, että esimerkiksi Mogadishun turvallisuustilanne on parantunut.

Lintuluodon mukaan ongelman ydin on juuri Somalia.

Suostuuko Somalia ottamaan vastaan erittäin vakaviin rikoksiin syyllistyneen kansalaisensa?– Vastaavaa tapausta ei ole koskaan aikaisemmin ollut. Muutama on palannut vapaaehtoisesti Somaliaan, mutta en muista, että meiltä olisi koskaan poliisin toimesta poistettu Somaliaan henkilöitä. Se on se suurin ongelma, ottaako Somalia hänet vastaan, Lintuluoto sanoi.

Raskaan rikostaustan omaava mies ei kuitenkaan astele vankilasta vapauteen.

– Kyllä me tämmöinen henkilö otetaan suoraan poliisin käsittelyyn. On todennäköistä, että me otamme hänet säilöön maasta poistamista varten eli hän ei ole hetkeäkään vapaana, Lintuluoto sanoi.

Hovioikeuden päätöksestä iso kohu – näin vapauttamista perusteltiin

Hussein saapui Suomeen 25.5.1990 ja haki turvapaikkaa. Turvapaikkaa hänelle ei myönnetty, mutta hän sai humanitaarisista syistä väliaikaisen oleskeluluvan. Se päättyi jo 4.5.1994.

Helsingin hovioikeus päätti laskea miehen elinkautisesta ehdonalaiseen vapauteen viime keväänä. Rikosseuraamuslaitos vastusti vapauttamista ja yritti saada ratkaisuun valituslupaa korkeimmalta oikeudelta. Korkein oikeus ei sitä myöntänyt. Niinpä mies vapautuu reilun kuukauden kuluttua.

Hovioikeus perusteli miehen vapaaksi laskemista pitkällä vankilassaoloajalla, miehen sosiaalisella verkostolla ja opiskelulla. Hovioikeus piti myönteisenä seikkana myös sitä, ettei mies käytä alkoholia eikä hänellä ole päihteidenkäyttöhistoriaa.

Hovioikeuden päätöksestä nousi iso kohu. Se oli järkytys 15-vuotiaan Tuulin omaisille ja 13-vuotiaana raiskatulle naiselle. Nainen kertoi Ilta-Sanomille viime lokakuussa, että ”se ihminen pisti kaiken palasiksi, tuhosi minulta aivan kaiken”.

Miehen karkottamisen täytäntöönpanoon liittyvistä ongelmista kertoi eilen Aamulehti.